Leeus mors met Samoa op Ellispark | Maroela Media
Hulle het die eilanders oortuigend met 74-14 afgeransel en nie minder nie as tien drieë gedruk. Hul samespel as 'n span was voortreflik, hul verdediging ontoegeeflik en hul drieëlus onblusbaar.
Wat hierdie oorwinning selfs meer indrukwekkend maak is dat die Leeus steeds sonder baie van hul groot name moet klaarkom. Spelers soos Conrad Jantjies, Jaco Taute en Franco van der Merwe doen diens in die Super15 vir ander spanne en dit wil voorkom asof hulle wil aanbly by hul nuwe spanne in 2014.
Die Leeus het egter gewys hulle 'n eenheid is belangrik as indiwiduele briljantheid, maar selfs van laasgenoemde was daar 'n surplus van in vandag se sege.
Die Leeus-staatmaker Derick Minnie het reeds in die eerste helfte sy driekuns voltooi en Marnitz Boshoff het die telbord met sy skopskoen aan die gang gehou. Die agtsteman Ofisa Treviranus en vleuel Alesana Tuilagi het hul span se enigste twee drieë in die eerste helfte gedruk.
Daarna was dit neusie verby vir die Samoane en die Leeus het sewe pragdrieë gaan druk om hul teenstanders, wat geen punte in die tweede helfte kon aanteken nie, op Ellispark te verniel. Stokkies Hanekom het twee keer agter die pale gaan kuier terwyl Chrisjander Botha, die blitsige Anthony Volmink, Lionel Cronje, Ross Cronje en die veteraanvleuel Deon van Rensburg ook elk een gedruk het. Alles was langafstanddrieë wat die groterige skare laat brul het van plesier.
Al wat mens kan sê oor die Samoane is dat hulle hopelik vandag hul B-span laat speel het, want teen ordentlike internasionale opposisie kan sulke spelpeil gaan dit 'n verleentheid word.
Hul neiging om die ander span se spelers met robuuste verdediging te probeer initimideer, werk klaarblyklik nie. Hulle sal eerder moet fokus om die basiese aspekte onder die knie te kry as om slegs fisiek voor te kom.
Baie geluk aan die span, afrigters en bestuur van die Gauteng Lions ons as Lions ondersteuners is trots op julle. Hou dit daar manne en doen dieselfde met al die ander wedstryde wat voorle en doen vir ons iets heel spesiaal met die wedstryd teen die Kings sodat SARU nog n keer na lug moet hap soos n vis op droee grond.